Nassût a Braunau am Inn, in Austrie, al cunfin cu la Gjermanie, al studià a Linz sintremai la muart de sô mari (il pari, un Bavarês che al lavorave pe dogane, al jere za muart tal 1903), tal 1907, al si trasferì a Viene, dulà che al fo pitôr e decoradôr. Chi al apreçà particolarmentri la musiche, soredut chê di Ricart Wagner, e lis ideis di cualchi pensadôr dal timp: antisemitisim, nazionalisim, razisim (al crodeve la raze ariane chê perfete) e pangjermanisim; al dispreseave sedi i borghês sedi i socialiscj internazionaliscj. A Munic dal 1912, al fo operari. Scomençade la Prime vuere mondiâl, al si rolà come volontari pai Todescs, ricevint la crôs di fier di seconde classe e chê di prime (cheste parcè che al brincà sedis soldâts francês di bessôl, secont chel che al contà figurant di dâ ordins a altris Todescs che a no jerin); al fo ferît intune gjambe e al ve un berdei cui volis, par vie dai gas doprâts dai Anglês. Dopo la batude de Gjermanie, al crodè che la reson e fos il tradiment intestin, volût dai marxiscj e dai judeus.